HírExtra - Beindulhat a Duna?
Beindulhat a Duna?
A Délkelet- Európai Transznacionális Együttmûködési Programban (SEE) megvalósított, Dunához kapcsolódó fejlesztési projektek bemutatásával ünnepelték az idén elsõ alkalommal meghirdetett Európai együttmûködési napot pénteken Budapesten.
2012. szeptember 21. péntek 15:07 - HírExtra
Simó Balázs, a Nemzeti Fejlesztési Ügynökség (NFÜ) fõigazgatója, a SEE irányító hatóság vezetõje sajtótájékoztatón elmondta: 2007-2013. között a Délkelet-Európai Transznacionális Együttmûködési Programban 16 ország vesz részt, az idõszakban rendelkezésre álló 64 milliárd forintos keretbõl 111 projekt megvalósítását támogatták.
Medgyesy Balázs, az EU Duna Régió Stratégiával összefüggõ kormányzati tevékenység irányításáért felelõs kormánybiztos kiemelte: a Duna Stratégia új dimenziót jelent a területi együttmûködésben, a gazdasági válságból való kilábalás egyik motorja lehet a térségben. Hozzátette: az egy éve indított Duna Stratégia megvalósításához jelentõs segítséget adott már eddig is a Délkelet-Európai Transznacionális Együttmûködési Program, a 2014 utáni uniós fejlesztési periódusban pedig minden fejlesztési forrást harmonizálni kell a makrorégiós stratégiához.
Simó Balázs elmondta, hogy Magyarország 5 európai területi együttmûködési program irányító hatósági feladatait látja el, így Magyarországon öt helyszínen rendezték meg a héten az Európai együttmûködési napot, csatlakozva az Európai Unió mintegy száz rendezvényéhez.
A budapesti Európai együttmûködési napon interaktív kiállításon mutatták be a SEE Programban megvalósuló fejlesztéseket, a látogatók 13 projektet ismerhettek meg.
Az Európai Unió társfinanszírozásában az 1990-es évek eleje óta több mint 20.000 projekt valósult meg az európai területi együttmûködés keretében, amelyek országhatárokon átnyúlva hatottak pozitívan egyebek között a munkahelyteremtésre, a környezetvédelemre, az egészségügyi szolgáltatások fejlesztésére, a közlekedés és az energiagazdálkodás területére.